Fase 4-beurtkrag is terug(Argieffoto) Eskom het Woensdagmiddag fase 4-beurtkrag begin toepas. Dit is met onmiddellike effek om 16:00 begin toepas na vier opwekkingseenhede skielik onklaar geraak het. Dit sal tot Donderdag om 05:00 toegepas word waarna fase 3-beurtkrag van 05:00 tot 16:00 toegepas sal word. Dié patroon sal daagliks herhaal word tot verdere kennisgewing. Maroela Media het vroeër berig daar was vanjaar reeds 200 dae van beurtkrag en dit blyk die einde is nog nie in sig nie. Dit kom neer op meer as 55% van die dae tot dusver in 2022. In ure is daar al amper 3 700 uur se beurtkrag toegepas. Dit is gelykstaande aan 154 dae se aaneenlopende beurtkrag. Eskom het vroeër gewaarsku die prentjie lyk nie rooskleurig vir die volgende paar maande nie. Teen middel Januarie sal die vraag na elektrisiteit weer skerp styg en hou dit ŉ aansienlike risiko in, het Jan Oberholzer, Eskom se bedryfshoof, gesê. “Daar lê ŉ uitdagende tyd voor.” André de Ruyter, uitvoerende hoof van Eskom, het ook bevestig dat die kragnetwerk die volgende jaar onder erge druk sal wees. Drie eenhede by Kusile wek nie tans krag op nie terwyl ŉ eenheid by Koeberg vir die hele volgende jaar af gaan wees. Medupi se eenheid 4 sal tot Augustus 2024 nog buite diens wees. Beurtkrag bly onvermydelik totdat daar 4 000 MW tot 6 000 MW tot die kragnetwerk gevoeg kan word. “Dit is nou ŉ saak van uiterste dringendheid,” het De Ruyter gesê.